Italia medieval

Si per historia del Medievo on intende le historia ab 476, anno del deposition del ultime imperator de Occidente, usque 1492, anno del discoperta del America, con Italia medieval nos deberea plus precisamente referer al periodo del historia de Italia que va ab le invasion longobarde (568) usque al descensa del rege de Francia, Carlo VIII, in 1494, un evento que initiava le guerras de Italia del seculo XVI e signava le fin del equilibrio politic stabilite quaranta annos antea con le pace de Lodi.

A su vice, le Medievo es traditionalmente dividite in Alto Medievo (usque al anno 1000) e Basso Medievo. Il es importante specificar que tal datationes es semplicemente conventiones pro referer se con plus claritate a un periodo tanto longe quanto complexe. In realitate, detra tales datas precise se trova multiple nuantias que es tipic del historia.

Al initio del Alto Medievo, Europa e Italia roman es germanisate, con le formation del regnos romano-barbaric. Post le sedentarisation del nomades germanic, on vide le apparition de nove nomades, le Arabes, qui rompe le unitate del Mediterraneo. In ultra, partes de Italia es occupate per le truppas del Imperio Roman de Oriente, communemente appellate bizantinos. Le tentativa de Carlo Magno (742-814) de unir Europa non habera successo, ma le systema con que ille organisava su societate, le feudalismo, se diffundera quasi ubique, anque pro un breve tempore in Italia, ubi tamen le civitates de origine roman se refortiara economicamente plus rapidemente que altere regiones.

Assi, al initio del Basso Medievo, durante que in Europa se diffunde le monarchias feudal, in Italia se sviluppa le civilisation communal, que entrara in conflicto politic e militar con le Sacre Imperio Roman Germanic. Plus tarde, durante que in Europa se affirma le statos national, in Italia emergent potentias regional que continua a combatter inter illos. Assi, al fin del Medievo e durante le Renascentia – nonobstante le alte nivello cultural de ambes periodos – le parve potentias italian non essera capace de affrontar le periculo constante de un domination estrange.

*